Ministeri Niinistö kiistää: Puolustusvoimat ei rajoita Venäjän ja Suomen kaksoiskansalaisten palkkaamista – epäilee uutista informaatio-operaatioksi

Jussi Niinistö kiistää Ylen tiedot: Puolustusvoimat ei rajoita millään tavalla Suomen ja Venäjän kaksoiskansalaisten ottamista töihin.

Puolustusministeri Jussi Niinistö (ps.) kertoo STT:lle, ettei Puolustusvoimat rajoita millään tavalla Suomen ja Venäjän kaksoiskansalaisten ottamista töihin. Niinistön mukaan kyse voi olla informaatio-operaatiosta, jolla levitetään tarkoituksella virheellistä tietoa varteenotettavan median kautta.

Yle kertoi aiemmin tänään, että Puolustusvoimat ei ota enää töihin Suomen ja Venäjän kaksoiskansalaisia, ja lisäksi varusmiespalvelukseen tulevien kaksoiskansalaisten koulutusta rajoitetaan.

Niinistö sanoo, että varusmiehiltä ei edes kysytä mahdollisesta kaksoiskansalaisuudesta.